વાલ્મીકિ તો લગભગ ચિત્રકૂટવાસી કહેવાય. પણ તુલસીદાસ પણ ચિત્રકૂટમાં આવ્યા છે, રહ્યા છે. ચિત્રકૂટનો આ લેન્ડસ્કેપ કવિ તુલસીની ચેતનામાં રહ્યો છે. રામચરિતની ઘણી ચૌપાઈઓ આ ભૂમિ પર રચાઈ હશે. તુલસીદાસનું ગામ રાજાપુર પણ અહીંથી બહુ દૂર નથી. પછી ભલે તેઓ ગંગા તીરે કાશીમાં જઈને વસ્યા હોય. ભરતના ગયા પછી રામ આ ચિત્રકૂટમાં કેટલું રહ્યા હશે – એને વિષે ઘણા મત છે. વાલ્મીકિ કે તુલસી વાંચતા તો રામ થોડા સમયમાં નીકળી દંડકવનમાં જાય છે અને ગોદાવરી તટે પંચવટીમાં જઈને રહે છે. પણ અહીં ઘણા એવું કહે છે કે વનવાસનાં ચૌદ વર્ષોમાંથી સાડા અગિયાર વર્ષો તો રામ લક્ષ્મણ-સીતાએ મંદાકિની તટે ચિત્રકૂટમાં વિતાવ્યાં હતાં.